b'\n_START_ARTICLE_\nBrian Clough\n_START_SECTION_\nUra pelaajana\n_START_PARAGRAPH_\nCloughin pelaajaura k\xc3\xa4ynnistyi Middlesbrough\'n paikallisseuroissa, joissa h\xc3\xa4n loisti hy\xc3\xb6kk\xc3\xa4\xc3\xa4j\xc3\xa4n\xc3\xa4. H\xc3\xa4n liittyi Middlesbrough FC:hen marraskuussa 1951 amat\xc3\xb6\xc3\xb6rin\xc3\xa4 ja teki ammattilaissopimuksen puoli vuotta my\xc3\xb6hemmin. Aikuisten edustusjoukkueessa h\xc3\xa4n teki debyyttins\xc3\xa4 kuitenkin vasta kaksivuotisen pakollisen asevelvollisuutensa j\xc3\xa4lkeen vuonna 1955. Cloughista tuli vakiokokoonpanon pelaaja kaudella 1956\xe2\x80\x931957, josta l\xc3\xa4htien h\xc3\xa4n iski maaleja noin yhden maalin keskiarvolla ottelua kohti. Middlesbrough pelasi 2. divisioonassa, Englannin toiseksi korkeimmalla sarjatasolla, koko Cloughin uran ajan. H\xc3\xa4n ei itse ollut tyytyv\xc3\xa4inen seuran menestykseen ja lopulta h\xc3\xa4n p\xc3\xa4\xc3\xa4tti vaihtaa seuraa. Hein\xc3\xa4kuussa 1961 Clough siirtyi toiseen 2. divisioonan joukkueeseen, Sunderlandiin, jolla h\xc3\xa4n katsoi olevan paremmat mahdollisuudet nousta p\xc3\xa4\xc3\xa4sarjaan._NEWLINE_Ensimm\xc3\xa4isell\xc3\xa4 kaudellaan Sunderlandissa Clough jatkoi tehokasta viimeistely\xc3\xa4\xc3\xa4n, mutta nousu j\xc3\xa4i silti niukasti haaveeksi. Toisella kaudella maalintekotahti jatkui samana, mutta joulukuussa 1962 pelatussa ottelussa Burya vastaan Clough t\xc3\xb6rm\xc3\xa4si maalivahti Chris Harkeriin. Cloghin polven nivelsiteet vaurioituivat t\xc3\xb6rm\xc3\xa4yksess\xc3\xa4 pahoin ja h\xc3\xa4n oli kentilt\xc3\xa4 pois 18 kuukautta. Clough teki paluun kuntoutuksen j\xc3\xa4lkeen, mutta jalka ei kest\xc3\xa4nyt pelaamista ja h\xc3\xa4n joutui lopettamaan uransa kolmen ottelun j\xc3\xa4lkeen. Nuo kolme ottelua j\xc3\xa4iv\xc3\xa4t Cloughin ainoiksi p\xc3\xa4\xc3\xa4sarjatasolla, sill\xc3\xa4 Sunderland oli noussut h\xc3\xa4nen loukkaantumisensa aikana._NEWLINE_Huolimatta valtavista maalim\xc3\xa4\xc3\xa4rist\xc3\xa4\xc3\xa4n Clough esiintyi vain kahdesti Englannin maajoukkueessa. H\xc3\xa4n ei vakuuttanut kummassakaan 1959 pelatussa ottelussa ja eik\xc3\xa4 onnistunut syrj\xc3\xa4ytt\xc3\xa4m\xc3\xa4\xc3\xa4n maajoukkueen vakiokeskushy\xc3\xb6kk\xc3\xa4\xc3\xa4ji\xc3\xa4 Bobby Charltonia ja Jimmy Greavesia.\n_START_SECTION_\nValmentajauran alkuvuodet\n_START_PARAGRAPH_\nLoukkaantumiseensa turhautuneella Cloughilla ei ollut mit\xc3\xa4\xc3\xa4n koulutusta, joten h\xc3\xa4nen oli helpointa j\xc3\xa4\xc3\xa4d\xc3\xa4 jalkapallon pariin. Clough aloitti Sunderlandin nuorisojoukkueen valmentajana, ja huomattuaan pit\xc3\xa4v\xc3\xa4ns\xc3\xa4 valmentamisesta h\xc3\xa4n siirtyi lokakuussa 1965 Hartlepools Unitedin p\xc3\xa4\xc3\xa4valmentajaksi. Apuvalmentajaksi h\xc3\xa4n sai Middlesbrough\'n vuosilta tutun Peter Taylorin, josta tuli h\xc3\xa4nen pitk\xc3\xa4aikainen avustajansa my\xc3\xb6hempin\xc3\xa4kin vuosina. Kaksikko onnistui kunnostamaan liigan pohjalla, 4. divisioonassa, r\xc3\xa4mpiv\xc3\xa4st\xc3\xa4 seurasta menestyv\xc3\xa4n. Clough luotsasi sen ensimm\xc3\xa4isell\xc3\xa4 t\xc3\xa4ydell\xc3\xa4 kaudella kahdeksanneksi, ja Cloughin l\xc3\xa4hdetty\xc3\xa4 kes\xc3\xa4ll\xc3\xa4 1967 Derbyyn seura onnistui nousemaan ensimm\xc3\xa4ist\xc3\xa4 kertaa historiassaan.\n_START_SECTION_\nMestariksi Derbyss\xc3\xa4\n_START_PARAGRAPH_\n2. divisioonassa pelannut Derby tarjosi Cloughille ja h\xc3\xa4nen mukanaan tulleelle Taylorille uusia haasteita. Ensimm\xc3\xa4inen kausi ei viel\xc3\xa4 tuonut menestyst\xc3\xa4, mutta onnistuneet pelaajahankinnat kuten Roy McFarland ja Cloughin valmennus johdattivat Derbyn 2. divisioonan mestariksi kaudella 1968\xe2\x80\x931969. Nousua seuranneella kaudella Derby sijoittui heti nelj\xc3\xa4nneksi, mutta ei p\xc3\xa4\xc3\xa4ssyt Euroopan kentille talousep\xc3\xa4selvyyksien vuoksi._NEWLINE_Kaudella 1971\xe2\x80\x931972 Clough johti Derbyn sen historian ensimm\xc3\xa4iseen liigamestaruuteen. Mestaruus avasi Derbylle ovet Euroopan cupiin, jossa se taisteli itsens\xc3\xa4 aina v\xc3\xa4lieriin asti. V\xc3\xa4lier\xc3\xa4ss\xc3\xa4 Derby h\xc3\xa4visi Juventukselle yhteismaalein 3\xe2\x80\x931 \xe2\x80\x93 Cloughin mielest\xc3\xa4 lahjotun tuomarin avulla. Menestyksest\xc3\xa4 huolimatta Clough ja Taylor erosivat lokakuussa 1973 kannattajien suureksi yll\xc3\xa4tykseksi. Seurajohdon ja Cloughin v\xc3\xa4lit olivat olleet kire\xc3\xa4t jo pidemm\xc3\xa4n aikaa ja lopulta ne tulehtuivat eroamispisteeseen. Seuran kannattajat protestoivat ja pelaajat uhkasivat lakolla, mutta erop\xc3\xa4\xc3\xa4t\xc3\xb6s piti.\n_START_SECTION_\nBrighton ja Leeds United\n_START_PARAGRAPH_\nClough ja Taylor siirtyiv\xc3\xa4t p\xc3\xa4\xc3\xa4sarjatason menestyksen j\xc3\xa4lkeen yll\xc3\xa4tt\xc3\xa4en 3. divisioonan Brighton & Hove Albioniin. Kaksikko ei kuitenkaan saavuttanut menestyst\xc3\xa4 ja puolen vuoden j\xc3\xa4lkeen Clough l\xc3\xa4hti seurasta._NEWLINE_Kes\xc3\xa4ll\xc3\xa4 1974 h\xc3\xa4n aloitti p\xc3\xa4\xc3\xa4valmentajana Leeds Unitedissa, jonka edellinen valmentaja, Don Revie, oli siirtynyt Englannin maajoukkueen per\xc3\xa4simeen. Taylor ei t\xc3\xa4ll\xc3\xa4 kertaa seurannut Cloughia. Siirtoa pidettiin yll\xc3\xa4tt\xc3\xa4v\xc3\xa4n\xc3\xa4, sill\xc3\xa4 Clough oli Derby-vuosinaan haukkunut julkisuudessa voimakkaasti Leedsin pelitapaa ja kannattajien palvomaa Reviet\xc3\xa4. Clough aloitti muun muassa ensimm\xc3\xa4isen puheensa edellisell\xc3\xa4 kaudella mestaruuden voittaneille Leedsin pelaajille sanoin "Hyv\xc3\xa4t herrat, ensimm\xc3\xa4inen asia, jonka voitte tehd\xc3\xa4 minulle, on heitt\xc3\xa4\xc3\xa4 mitalinne ja pyttynne roskiin, sill\xc3\xa4 ette ole koskaan voittaneet mit\xc3\xa4\xc3\xa4n reilusti. Olette tehneet sen huijaamalla." Yhteenotot pelaajien ja kannattajien kanssa sek\xc3\xa4 surkeasti alkanut kausi johtivat lopulta Cloughin l\xc3\xa4ht\xc3\xb6\xc3\xb6n vain 44 p\xc3\xa4iv\xc3\xa4n j\xc3\xa4lkeen._NEWLINE_David Peace on kirjoittanut Cloughin 44 p\xc3\xa4iv\xc3\xa4st\xc3\xa4 romaanin The Damned Utd, joka julkaistiin 2006. Kirjasta tehtiin my\xc3\xb6s vuonna 2009 julkaistu elokuva The Damned United, jossa Cloughia n\xc3\xa4ytteli Michael Sheen.\n_START_SECTION_\nNottingham Forest\n_START_PARAGRAPH_\nTammikuussa 1975 Clough siirtyi Nottingham Forestiin, joka oli silloin 2. divisioonan per\xc3\xa4p\xc3\xa4\xc3\xa4ss\xc3\xa4. H\xc3\xa4n hankki sinne aiemmilta vuosilta tuttuja pelaajia kuten John McGovernin ja John O\'Haren. My\xc3\xb6s Taylor palasi h\xc3\xa4nen apuvalmentajaksi kes\xc3\xa4ll\xc3\xa4 1976. Yhteen palannut kaksikko muokkasi Forestista voittavan joukkueen, joka nousi kauden 1976\xe2\x80\x931977 p\xc3\xa4\xc3\xa4tteeksi p\xc3\xa4\xc3\xa4sarjatasolle._NEWLINE_Nousukauden j\xc3\xa4lkeen Clough haki Englannin maajoukkueen p\xc3\xa4\xc3\xa4valmentajaksi, mutta maan jalkapalloliitto valitsi mieluummin Ron Greenwoodin ja teki Cloughista nuorisomaajoukkueen valmentajan. Cloughin kiistanalaista persoonaa ja suorasukaisia mielipiteit\xc3\xa4 on pidetty syyn\xc3\xa4 siihen ettei h\xc3\xa4nt\xc3\xa4 valittu teht\xc3\xa4v\xc3\xa4\xc3\xa4n. Forestin voittokulku jatkui Cloughin johdolla heti nousun j\xc3\xa4lkeen aina mestaruuteen asti. Kauden aikana Forest teki uuden enn\xc3\xa4tyksen pelaamalla 42 per\xc3\xa4tt\xc3\xa4ist\xc3\xa4 tappiotonta ottelua. Enn\xc3\xa4tys kesti l\xc3\xa4hes 30 vuotta kunnes Arsenal rikkoi sen 2004._NEWLINE_Kaudella 1978\xe2\x80\x931979 menestys jatkoi viel\xc3\xa4kin suurempana. Euroopan cupissa Forest eteni finaaliin, jossa vastaan asettui ruotsalainen Malm\xc3\xb6 FF. Nottingham kaatoi Malm\xc3\xb6n Trevor Francisin maalilla lukemin 1-0. Forest voitti kaudella my\xc3\xb6s liigacupin ja sijoittui toiseksi sarjassa._NEWLINE_Kaudella 1979\xe2\x80\x931980 Forest onnistui puolustamaan Euroopan cupin voittoaan menestyksekk\xc3\xa4\xc3\xa4sti, kun se kaatoi finaalissa Hamburger SV:n John Robertsonin maalilla. T\xc3\xa4m\xc3\xa4n j\xc3\xa4lkeen Forest taantui eik\xc3\xa4 Clough pystynyt en\xc3\xa4\xc3\xa4 voittamaan mestaruutta. Taylor l\xc3\xa4hti seurasta 1982 ja p\xc3\xa4\xc3\xa4tyi lopulta Derbyn p\xc3\xa4\xc3\xa4valmentajaksi. H\xc3\xa4n nappasi Derbyyn Forestin t\xc3\xa4htipelaajan, John Robertsonin, keskustelematta Cloughin kanssa, mink\xc3\xa4 j\xc3\xa4lkeen he riitautuivat pahoin eiv\xc3\xa4tk\xc3\xa4 olleet en\xc3\xa4\xc3\xa4 puhev\xc3\xa4leiss\xc3\xa4. Taylor kuoli 1990 eiv\xc3\xa4tk\xc3\xa4 he koskaan sopineet riitaansa. Clough pystyi viel\xc3\xa4 voittamaan liigacupin kahdesti vuosina 1989 ja 1990, mutta h\xc3\xa4n 18 vuoden mittainen ura Forestissa p\xc3\xa4\xc3\xa4ttyi putoamiseen Valioliigasta kauden 1992\xe2\x80\x931993 p\xc3\xa4\xc3\xa4tteeksi.\n_START_SECTION_\nValmennusuran j\xc3\xa4lkeen\n_START_PARAGRAPH_\nForestin j\xc3\xa4tetty\xc3\xa4\xc3\xa4n Clough ei en\xc3\xa4\xc3\xa4 palannut jalkapallon pariin. H\xc3\xa4n oli juonut paljon jo pitk\xc3\xa4\xc3\xa4n ja oli el\xc3\xa4kkeelle j\xc3\xa4\xc3\xa4dess\xc3\xa4\xc3\xa4n alkoholisoitunut._NEWLINE_Cloughia syytettiin lahjusten ottamisesta pian h\xc3\xa4nen valmennusuransa p\xc3\xa4\xc3\xa4ttymisen j\xc3\xa4lkeen alkaneessa tutkinnassa. Tutkimus k\xc3\xa4ynnistyi 1993, kun Terry Venablesin, Alan Sugarin ja Cloughin toimia tutkittiin erityisesti Teddy Sheringhamin siirron yhteydess\xc3\xa4 Forestista Tottenhamiin. Venables ja Clough kielsiv\xc3\xa4t syytteet. Cloughin ep\xc3\xa4iltiin ottaneet lahjuksia my\xc3\xb6s muiden siirtojen yhteydess\xc3\xa4 vuosina 1987\xe2\x80\x931993, mutta lopulta Englannin jalkapalloliitto veti syytteen pois Cloughin sairastelun vuoksi._NEWLINE_Cloughin terveys k\xc3\xa4rsi juomisesta pahoin ja h\xc3\xa4nelle tehtiin maksansiirto-operaatio tammikuussa 2003 sen j\xc3\xa4lkeen kun l\xc3\xa4\xc3\xa4k\xc3\xa4rit olivat todenneet h\xc3\xa4nell\xc3\xa4 olevan vain kaksi kuukautta elinaikaa. Clough menehtyi seuraavan vuoden syyskuussa mahasy\xc3\xb6p\xc3\xa4\xc3\xa4n.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nClough oli aktiivinen sosialisti ja h\xc3\xa4nt\xc3\xa4 pyydettiin kahdesti Ty\xc3\xb6v\xc3\xa4enpuolueen ehdokkaaksi parlamenttiin. H\xc3\xa4n kielt\xc3\xa4ytyi, mutta oli mukana kampanjoimassa puolueen ehdokkaan puolesta._NEWLINE_Clough oli naimisissa Barbara Glasgow\'n kanssa vuodesta 1959 l\xc3\xa4htien. Pariskunta sai kaksi poikaa ja yhden tytt\xc3\xa4ren. Heid\xc3\xa4n nuorin poikansa, Nigel Clough, on my\xc3\xb6s jalkapalloilija ja valmentaja.\n_START_SECTION_\nKunnianosoituksia\n_START_PARAGRAPH_\nClough on edelleen legendan asemassa Derbyss\xc3\xa4 ja Nottingham Forestissa. H\xc3\xa4nen muistotilaisuuteen oli tulossa niin paljon molempien joukkueiden kannattajia, ett\xc3\xa4 tilaisuus piti siirt\xc3\xa4\xc3\xa4 Derbyn katedraalista Derbyn kotikent\xc3\xa4lle, Pride Park Stadiumille._NEWLINE_Clough valittiin englantilaisen jalkapalloilun Hall of Fameen sen perustamishetkell\xc3\xa4 vuonna 2002. Englannin kuningatar nimitti Cloughin vuonna 1991 Brittil\xc3\xa4isen imperiumin upseeriksi (OBE). Forestin stadionin, City Groundin, suurin katsomo on nimetty h\xc3\xa4nen mukaansa, ja Nottinghamista Derbyyn kulkeva osuus A52-tiest\xc3\xa4 on nimetty Brian Clough Wayksi. Cloughin kotikaupunkiin Middlesbroughiin on pystytetty h\xc3\xa4n kunniakseen patsas, ja my\xc3\xb6s Pride Parkille Derbyyn ollaan pystytt\xc3\xa4m\xc3\xa4ss\xc3\xa4 Cloughin ja Taylorin patsasta.'